Il-Ballun tad-deheb mhux se jingħata għall-ewwel darba mill-1956 L-unur tal-Ballun tad-Deheb mhux se jkun qed jingħata din is-sena għall-ewwel darba sa minn meta tnieda lura fl-1956, minħabba li l-istaġun 2019-20 ġie interrott mill-pandemija tal-coronavirus. Id-deċiżjoni qed titqies minn uħud bħala waħda stramba hekk kif il-kampjonati maġġuri Ewropej kollha – ħlief dak Franċiż – komplew bl-istaġun tagħhom. Il-fenomenu Arġentin ta' Barcelona, Lionel Messi, rebaħ dan l-unur għal rekord ta' sitt darbiet, bl-aħħar wieħed jirbħu matul is-sena li għaddiet biex b'hekk qabeż lir-rivali Cristiano Ronaldo, li rebaħ dan l-unur ħames darbiet fil-karriera glorjuża tiegħu sa issa. Il-Ballun tad-Deheb li jiġi mogħti mill-magazine France Football , ilu jingħata ta' kull sena sa minn meta Sir Stanley Matthews kien l-ewwel rebbieħ, 64 sena ilu. Dan l-unur ġie sospiż minħabba dak li ġie deskritt bħala 'nuqqas ta' kundizzjonijiet suffiċjenti ġusti' minn France Football . Stqarrija ufficjali minn France Football qalet: "Sena bħal din ma tistax, u m'għandhiex tkun trattata bħala waħda normali. Meta tkun f'dubju, huwa aħjar li tastjeni milli tkompli tippersisti." "Il-ġustizzja li hija sinonima ma' dan l-unur ma tistax tiġi preservata, b'mod partikolari fil-livell ta' statistika u wkoll fil-preparazzjoni minħabba li l-aspiranti kollha għal dan l-unur ma jistgħux jitpoġġew ilkoll fuq l-istess livell, jew b'mod metaforiku ma jistgħux jitpoġġew fuq l-istess dgħajsa. Dan għaliex uħud mill-players kellhom l-istaġun tagħhom mitmum għal kollox, u oħrajn le. Kif nistgħu nikkumparaw l-inkomparabbli?" Il-Ligue1 fi Franza kienet l-unika diviżjoni mill-ħames kampjonati Ewropej maġġuri li ġiet kkanċellata minħabba l-pandemija tal-Covid-19. Il-Bundesliga fil-Ġermanja, il-Liga Spanjola, is-Serie A fl-Italja u l-Premier league fl-Ingilterra se jkunu qed jitterminaw l-istaġun 2019-20 bil-bibien magħluqa kif tabilħaqq diġá bdew jagħmlu. Dan filwaqt li l-format tal-UEFA Champions League inbidel, bl-istadji finali tan-knock-out reġgħu ġew skedati bħala mini-tournament fil-Portugall matul ix-xahar id-dieħel.